[{"text_idx": "#000000", "text": "Bermeoko Berbalagunak berriz elkartuko dira!"}, {"text_idx": "#000002", "text": "Bermeoko Berbalagun egitasmoa berriz ere bueltan da. Izan ere, euskara ikasteko ezinbestekoa da hizkuntza praktikatzea. Eta horretarako aukera paregabea eskaintzen du Bermeoko Udaleko Euskara Sailak antolatzen duen \u2018Berbalagun\u2019 egitasmoak. Ekimen honen bidez, lagunartean, euskaraz hitz egiteko eta praktikatzeko aukerak ematen zaizkie parte-hartzaileei, eskolatik eta euskaltegietatik kanpo. Aukera paregabea da euskara praktikatu nahi duen edozeinentzat, maila altua edo apalagoa badu ere. Izena emateko epea zabalik dago jada eta urte osoan zehar horrela egongo da. Berbatalde berriak urrian hasiko dira elkartzen."}, {"text_idx": "#000007", "text": "Berbalagunen parte hartu nahi duten pertsonek, beraz, Bermeoko AEK (609 462 018) eta Gotzon Garitaonaindia (688 651 491) euskaltegietara, Hizkuntza Eskola Ofizialera (94 618 7091) edo Bermeoko Udaleko Euskera Sailera (94 617 9122) deitu dezakete edota Marimar Hernandez dinamizatzailearekin 607 609 580 zenbakian kontaktatu. Sare sozialen bitartez ere eman daiteke izena. Horretarako, berariaz prestatutako inprimakia bete baino ez da egin behar."}, {"text_idx": "#000008", "text": "Udazkenean, neguan eta udaberrian Berbalagun lehiaketa antolatzen da, arrakasta handiz. 16 urtetik gorako edozein herritarrek parte har dezake, Berbalagun kide izan edo ez. Berbalagun aldizkarian eta sare sozialetan argitaratzen dira galderak eta erantzunak bide horiek erabiliz eman behar dira. Aurten ere, parte hartzeko aukera egongo da Bermeon, zer? agendaren bidez. Adi, beraz, agendari, azaroan, otsailean eta maiatzean. Irabazleak Bermeoko produktuekin osotutako otzara ederra eskuratuko du."}, {"text_idx": "#000009", "text": "Gurasolagun ekimenak gurasoek eta umeek elkarrekin euskaraz hitz egiteko aukera ematen du. Gurasolagun familientzako berbataldeak dira. Bertan, normalean, jolasak, txangoak eta tailerrak egiten dira, helduak eta haurrak euskaraz batera aritzeko. Egitasmo honen bidez, gurasoen eta seme-alaben arteko transmisioa indartu nahi da, eta gurasoen artean euskara praktikatzeko eta erabiltzeko ohiturak eta gaitasuna indartu."}]